Komisijos sprendimas
2000 m. gruodžio 22 d.
nustatantis specialius reikalavimus, reglamentuojančius Jamaikos kilmės jūrinių gastropodų importą
(pranešta dokumentu Nr. C(2000) 4080)
(tekstas svarbus EEE)
(2001/37/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią gyvų dvigeldžių moliuskų auginimo ir jų pateikimo į rinką veterinarijos reikalavimus [1], su paskutiniais pakeitimais, padarytais Direktyva 97/79/EB [2], ypač į jos 9 straipsnio 3 dalies b punktą,
kadangi:
(1) Komisijos ekspertas buvo nuvykęs į Jamaiką patikrinti sąlygų, kuriomis yra gaminami, sandėliuojami ir siunčiami į Bendriją jūriniai gastropodai.
(2) Pagal Direktyvos 91/492/EEB 1 straipsnį, išskyrus nuostatas, reglamentuojančias moliuskų valymą, ta direktyva taikoma dygiaodžiams, gaubtagyviams ir jūriniams gastropodams.
(3) Pagal Jamaikos teisės aktus Žemės ūkio ministerijos veterinarijos tarnybų padalinys (VTP) yra atsakingas už jūrinių gastropodų veterinarinį patikrinimą ir higienos bei produkcijai taikomų sanitarijos reikalavimų monitoringą. Tie patys teisės aktai VTP suteikia teisę leisti arba uždrausti tam tikrose zonose rinkti jūrinius gastropodus.
(4) VTP ir jo laboratorijos yra pajėgios veiksmingai tikrinti, kaip taikomi Jamaikoje galiojantys įstatymai.
(5) Jamaikos kompetentingos institucijos įsipareigojo Komisijai nuolat ir greitai pranešti apie augimvietėse esantį planktoną su toksinais.
(6) Jamaikos kompetentingos institucijos pateikė oficialias garantijas, kad laikomasi Direktyvos 91/492/EEB priedo V skyriuje išdėstytų taisyklių ir vykdomi reikalavimai, kurie yra lygiaverčiai toje direktyvoje nustatytiems reikalavimams dėl produkcijos klasifikacijos ir natūralaus išsivalymo vietų, patvirtinimo išsiuntimui ir valymo centrų, visuomenės sveikatos kontrolės bei produkcijos monitoringo.
(7) Pagal Direktyvos 91/492/EEB 9 straipsnio 3 dalies b punkto ii papunktį turėtų būti nustatytos augimviečių, kuriose gali būti renkami ir importuojami jūriniai gastropodai, ribos. Tos ribos turi būti nustatomos atsižvelgiant į VTP pranešimą Komisijai. Todėl VTP privalo užtikrinti, kad laikomasi Direktyvos 91/492/EEB 9 straipsnio 3 dalies nuostatų. VTP turėtų Komisijai pranešti apie bet kokius galimus pakeitimus, susijusius su augimviečių patvirtinimu.
(8) Jamaika gali būti įtraukta į trečiųjų šalių, atitinkančių Direktyvos 91/492/EEB 9 straipsnio 3 dalies a punkte nurodytus lygiavertiškumo reikalavimus dėl jūrinių gastropodų, sąrašą.
(9) Jamaika planuoja į Bendriją eksportuoti sušaldytus jūrinius gastropodus, todėl pagal Direktyvos 91/493/EEB 3 straipsnio 4 dalies b punktą ir atsižvelgiant į Direktyvos 91/492/EEB reikalavimus, jūriniai gastropodai atitinka Direktyvos 91/493/EEB reikalavimus. Tuo tikslu turėtų būti nustatytos augimvietės, kuriose gali būti renkami ir eksportuojami į Bendriją jūriniai gastropodai. Be to, 2000 m. gruodžio 22 d. Komisijos sprendime 2001/36/EB, nustatančiame specialius reikalavimus, reglamentuojančius Jamaikos kilmės žuvininkystės produktų importą [3], nustatytas įmonių, iš kurių turėtų būti leidžiama importuoti jūrinius gastropodus, sąrašas ir pavyzdinis veterinarijos sertifikatas, kuris turėtų lydėti importuojamus produktus.
(10) Specialūs su importu susiję reikalavimai turėtų būti taikomi nepažeidžiant sprendimų, priimtų atsižvelgiant į 1991 m. sausio 28 d. Tarybos direktyvą 91/67/EEB dėl veterinarijos reikalavimų, reglamentuojančių akvakultūros gyvūnų ir produktų pateikimą į rinką [4], su paskutiniais pakeitimais, padarytais Direktyva 98/45/EB [5].
(11) Kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Žemės ūkio ministerijos veterinarijos tarnybų padalinys (VTP) - tai Jamaikos kompetentinga institucija, galinti patikrinti ir patvirtinti, kad jūriniai gastropodai atitinka Direktyvos 91/492/EEB reikalavimus.
2 straipsnis
Jamaikos kilmės jūriniai gastropodai, kurie yra skirti žmonėms vartoti, turi būti kilę iš patvirtintų augimviečių, išvardytų šio sprendimo priede.
3 straipsnis
Šis sprendimas įsigalioja praėjus 60 dienų po jo paskelbimo Europos Bendrijų oficialiajame leidinyje.
4 straipsnis
Šis sprendimas skirtas valstybėms narėms.
Priimta Briuselyje, 2000 m. gruodžio 22 d.